ธอส.เน้นผู้กู้รายย่อยปี’55ฟันกำไรอื้อซ่า
ธอส.ตั้งเป้าปล่อยกู้ 1.2 แสนล้านบาท เน้นรายย่อยให้มีบ้านเป็นของตัวเอง หลังกำไรพุ่งกว่า 8,000 ล้านบาท
27 ก.พ. 2556

ธอส.ตั้งเป้าปล่อยกู้ 1.2 แสนล้านบาท เน้นรายย่อยให้มีบ้านเป็นของตัวเอง หลังกำไรพุ่งกว่า 8,000 ล้านบาท 
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในปีที่ผ่านมาธนาคารมีกำไรสุทธิจากการดำเนินงานทั้งสิ้น 8,101 ล้านบาท เพิ่มขึ้น 15.89% เมื่อเทียบกับปี 2554 ที่มีกำไรสุทธิ 6,990 ล้านบาท โดยสามารถปล่อยสินเชื่อใหม่ได้ทั้งสิ้น 1.49 ล้านบัญชี เป็นเงิน 1.12 แสนล้านบาท เกินกว่าเป้าที่ตั้งไว้ 1.04 แสนล้านบาท ส่งผลให้มียอดสินเชื่อคงค้างรวม 7.06 แสนล้านบาท เพิ่มขึ้น 3.25% 
ขณะที่มีเงินฝากรวม 5.71 แสนล้านบาท และมีสินทรัพย์รวม 7.35 แสนล้านบาท โดยที่มีหนี้ที่ไม่ก่อให้เกิดรายได้ 4.44 หมื่นล้านบาท คิดเป็น 6.38% ของยอดสินเชื่อรวม ลดลง 3,319 ล้านบาท เมื่อเทียบกับปีก่อน 
สำหรับทรัพย์สินที่ไม่ก่อให้เกิดรายได้มีทั้งสิ้น 2,371 ล้านบาท ลดลง 34.45% โดยธนาคารจะเน้นการจำหน่ายทรัพย์สินออกไปให้ได้มากที่สุด เพื่อลดภาระค่าใช้จ่ายและเสริมสภาพคล่องให้กับธนาคาร
นางไลวรรณ กล่าวว่า แผนงานในปีนี้ธนาคารตั้งเป้าปล่อยสินเชื่อใหม่ไว้ที่ 1.2 แสนล้านบาท โดยจะเน้นเฉพาะกลุ่มรายได้น้อยและปานกลาง และมุ่งขยายฐานเงินฝากรายย่อยส่งเสริมการออมควบคู่ไปกับการตอบแทนกลับสู่สังคมเพื่อการเติบโตอย่างยั่งยืน 
นางไลวรรณ กล่าวอีกว่า สาเหตุที่ในปีที่ผ่านมาสามารถปล่อยสินเชื่อได้สูงกว่าเป้าหมาย เนื่องจากธนาคารมีโครงการบ้าน ธอส.–ธปท. เพื่อผู้ประสบอุทกภัย หรือสินเชื่อซอฟต์โลน ช่วยลูกหนี้ที่ได้รับผลกระทบจากอุทกภัย สามารถกู้ซื้อบ้านได้ในราคาไม่เกิน 3 ล้านบาท คิดดอกเบี้ย 3% นาน 5 ปี ซึ่งสามารถปล่อยกู้ได้ราว 2.9 หมื่นล้านบาท 
นอกจากนี้ ยังมีมาตรการลดภาระหนี้ที่อยู่อาศัย เพื่อช่วยเหลือลูกค้าเก่าและใหม่ที่ประสบอุทกภัยได้กว่า 1.2 แสนบัญชี คิดเป็นยอดสินเชื่อกว่า 7 หมื่นล้านบาท
ที่ประชุมคณะกรรมการเมื่อวันที่ 22 ก.พ. มีมติเห็นชอบให้นางอังคณา ปิลันธน์โอวาท ไชยมนัส รองกรรมการผู้จัดการ ธอส. เป็นกรรมการผู้จัดการ ธอส. คนใหม่แล้ว